**ninge peste oraşul ruină**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ninge peste oraşul ruină

şi câini vagabonzi

peste oameni cu mersul mecanic

de miriapozi

ninge peste mâna întinsă-n abis

cerşind în avans din ziua de mâine

sau scormonind în gunoaie

după aruncata fărâmă de vis

după bucata de pâine

e-n jur atât de curat

căci iarna curge şiroaie

şi totul îmbracă în alb

până şi gândul

şi ponositele straie

închid ochii

pentru o clipă voi uita

că sunt un proscris

o să am ce mânca

voi trece şi prin paradis

apoi voi sări prin zăpadă

fericit de-atâta nins

chiar dacă viscolul bate

şi frigul îmi intră în oase

de mi-e carnea un chin

şi n-am Doamne

cui să mă-nchin...